Харт Крейн
Любовните писма на моята баба

Превод от английски: Леда Милева, —

chitanka.info

Тази нощ няма други звезди освен

звездите на спомена.

Но в рехавия кротък дъжд

широк простор за спомените има.

Дори до старите писма

на майката на майка ми,

Елизабет,

достига споменът.

Тъй дълго пожълтели те стоят,

притиснати под стряхата, укрити,

че вече може като сняг да се стопят.

Това далечно разстояние

с грижливи стъпки трябва да се мине,

крепят го побелели нишки от коси,

трепери като паяжина по брезите.

И аз се питам:

„Дали ще могат пръстите ти да задвижат

клавишите, превърнали се в ехо —

достатъчно ли е дълбока тишината

да отнесе до извора им старите акорди

и да ги върне пак при теб,

при нея?“

И все пак, бих я хванал за ръка,

старицата повел бих, дори да не разбира накъде.

Но се препъвам. А върху покрива дъждът ръми,

като че с кротко състрадание се смее.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.